**МЕСЯЦА СЕНТЯБРЯ В 30-Й ДЕНЬ**

**СВЯЩЕННОМУЧЕНИКА СИМЕОНА ЛИЛЕЕВА, ПРЕСВИТЕРА**

Тропарь, глас 6:

Яко теплаго пред Богом молитвенника/ и вернаго пастыря Христовых овец/ восхваляем тя, священномучениче Симеоне,/ ты бо, яко отец чадолюбивый,/ о пастве своей болезнуя/ и храм Божий от поругания сохраняя,/ страдания и лютую смерть претерпел еси/ и венец неувядаемыя славы приял еси.// Моли спастися душам нашим.

Кондак, глас 2:

Православныя веры ревнителю/ и Таин Божиих усердный совершителю,/ священномучениче Симеоне,/ многолетне на ниве Христове подвизаяся/ и слово евангельское проповедуя,/ паству твою добре упасл еси,/ наветы же безбожных и беды различныя претерпевая,/ Бога истиннаго даже до смерти исповедал еси.// Егоже моли, да спасет души наша.

Молитва

О, пастырю добрый словесных овец Христовых, священномучениче Симеоне, славо земли Радонежския, веси Заболотския похвало, теплый наш заступниче и во всяких скорбех и нуждах помощниче! Ты, благочестне пожив, твердою верою, усердным совершением Таин Божиих, благоговейным почитанием Пресвятыя Богородицы, научением юных закону Божию, проповеданием слова евангельскаго, любовию к пастве, ревностию о святем храме Господнем, благодушным несением болезней, терпением злохулений, наипаче же дерзновенным даже до смерти исповеданием Христа Небеснаго Царствия достигл еси и благодать во всем помогати нам улучил еси.

О, всехвальне священномучениче! Услыши нас, грешных, молящихся тебе, и умоли Всемилостиваго Бога, да простит нам согрешения наша и избавит от адовых уз и вечнаго мучения. Утверди нас, угодниче Христов, в вере Православней и научи всегда творити волю Божию и хранити повеления Господни. Молися о стране нашей, о веси сей и храме, идеже служение совершал еси, и о всех людех земли нашея, да избавит нас Всеблагий Господь от глада, мора, огненнаго запаления и дарует мир, изобилие плодов земных, телесем здравие и душам спасение, и вся, яже на потребу человеком, да тако, предстательством твоим храними, богоугодне поживем и сподобимся внити в радость Господа нашего, прославляюще Отца и Сына и Святаго Духа во веки веков. Аминь.